Strafregtelike klagte teen Molefe ingedienBrian Molefe Foto: ANA Die vakbond Solidariteit het laat hoor dat hy Dinsdag strafregtelike klagte teen die voormalige hoof van Eskom, Brian Molefe, en ander Eskom-hoës by die Nasionale Vervolgingsgesag (NVG), die Valke en die SAPD sal indien. Volgens Solidariteit volg dít ná ŉ verdoemende uitspraak van ŉ volbank regters van die Noord-Gautengse hooggeregshof wat strafregtelike vervolging regverdig. Die hof het onder meer verwys na die openlike gulsigheid en gebrek aan integriteit en skaamte wat Eskom se leierskap aan die dag lê. Die hof het ook bevind dat die onwettige pensioenskema doelbewus deur Eskom en Molefe uitgedink is. Die hof het beveel dat al die geld wat deur die onregmatige pensioenuitbetaling aan Molefe toegeval het, terugbetaal moet word. “Molefe en sommige Eskom-leiers het doelbewus onwettige wanvoorstellings gemaak waardeur hy verryk is tot nadeel van Eskom en dus ook die belastingbetaler,” het Dirk Hermann, bestuurshoof van Solidariteit, gesê. Solidariteit gaan vra dat strafregtelike klagte teen Molefe en ander ingedien word wat onder meer gegrond is op bedrog en die oortreding van verskeie Suid-Afrikaanse wette. Volgens Hermann het die openbare vervolger tydens die geding tussen Solidariteit en Molefe aangedui dat die Valke ŉ strafregtelike ondersoek oor moontlike strafbare aktiwiteite van Molefe van stapel sal stuur. “Ons klag is dus ook om die Valke in hul ondersoek te steun,” het Hermann gesê. “Dit is die regte ding om die geld terug te betaal, maar dit is nie genoeg nie. ŉ Terugbetaling maak nie strafregtelike klagte ongedaan nie. Die feit dat Molefe aansoek gedoen het om verlof tot appèl het ook geen invloed op die strafsaak nie.”